## Justícia inicia les obres per a adaptar i fer més accessible la seu judicial d’Alcoi

*** S’incorporaran elements destinats a persones que presenten dificultats motores, auditives i visuals
* La inversió de les actuacions previstes arriba als 128.502 euros**

La Conselleria de Justícia i Administració Pública ha iniciat les obres per a adaptar i millorar l’accessibilitat de la seu judicial d’Alcoi, una actuació en la qual s’invertiran un total de 128.502 euros.

L’objectiu d’estes obres és millorar l’accessibilitat a este edifici per a permetre el seu ús en condicions de seguretat i de manera autònoma a persones amb discapacitat. En este sentit, s’incorporaran elements destinats a persones que presenten dificultats motores, auditives i visuals.

La seu judicial d’Alcoi es troba en la plaça Mare de Déu, número 2 d’esta localitat, i en esta es troben els jutjats de primera instància i instrucció número 1, 2, 3 i 4.

**Actuacions previstes**

Les obres preveuen la instal·lació de bucles magnètics (dispositius electrònics que transmeten el so a les persones amb deficiència auditiva) en ascensors, taulells d’atenció al públic, sales multiusos i en sales de vistes.

En la rampa d’accés a l’edifici s’instal·larà un segon passamans a una altura entre 65-75 centímetres, i en la planta baixa es condicionarà un servici accessible d’ús mixt, amb lavabo sense pedestal, espill inclinable i mecanismes accessibles.

També s’instal·laran elements destinats a persones amb deficiència visual, com una senyalització vertical mitjançant cartelleria accessible en braille i alt relleu en tota la seu, i una senyalització horitzontal en pendent d’escales en els nuclis de comunicació interior i rampa exterior.

D’altra banda, en esta actuació també s’inclouen altres tasques de reforma i manteniment, com el canvi de distribució en l’Oficina d’Atenció a les Víctimes del Delicte (OAVD), i es crearan dos despatxos i una zona d’espera de les víctimes i el despatx de la clínica mèdica forense en la segona planta.

Fecha: 27/04/2025